钦定古今图书集成/明伦汇编/官常典/第682卷 > 刘述
## 钦定古今图书集成/明伦汇编/官常典/第682卷 > 刘述

按《宋史》本传：“述字孝叔，湖州人。举进士，为御史台主
簿，知温、耀、真三州，提点江西刑狱，累官都官员外郎，
六年不奏考功课，知审官院胡宿言其沉静有守，特
迁兵部员外郎，改荆湖南北、京西路转运使。再以覃
恩迁刑部郎中。神宗立，召为侍御史知杂事，又十一
年不奏课。帝知其久次，授吏部郎中。尝言去奢当自”
后宫始，章辟光宜诛，高居简宜黜，张方平不当参大
政，王拱辰不当除宣徽使，皆不报。滕甫为中丞，述将
论之。甫闻，先请对。甫退，述乃言甫为言官，无所发明，
且擿其隐慝。帝曰：“甫遇事辄争，裨益甚多，但外人不
知耳。甫谈卿美不辍口，卿无言也。”王安石参知政事，
帝下诏专令中丞举御史，不限官高累赵抃争之弗
得。述言：“旧制，举御史官须中行员外郎至太常博士，
资任须实历通判，又必翰林众学士与本台丞杂互
举。盖众议佥举，则各务尽心，不容有偏蔽私爱之患。
今专委中丞，则爱憎在于一己，若一一得人，犹不至
生事。万一非其人，将受权臣属托，自立党援，不附己
者得以中伤，媒孽诬陷，其蔽不一。夫变更法度，其事
不轻，而止是参知政事二人同书札子。且宰相富弼
暂谒告，曾公亮已入朝，台官今不阙人，何至急疾如
此？愿收还前旨，俟弼出，与公亮同议，然后行之。”弗听。
述兼判刑部，安石争谋杀刑名，述不以为是。及敕下，
述封还中书，奏执不已，安石白帝，诏开封府推官王
克臣劾述罪，于是述率御史刘琦、钱𫖮共上疏曰：“安
石执政以来，未逾数月，中外人情，嚣然胥动。盖以专
肆胸臆，轻易宪度，无忌惮之心故也。陛下任贤求治，
常若饥渴，故置安石政府，必欲致时如唐、虞，而反操
管、商权诈之术，规以取媚。遂与陈升之合谋，侵三司
利柄，取为己功，开局设官，用八人者分行天下，惊骇
物听，动摇人心。去年因许遵文过饰非，妄议自首按
问之法，安石任一偏之见，改立新议，以害天下大公。”
章辟光献岐邸迁外之说，疏间骨肉，罪不容诛。吕诲
等连章论奏，乞加窜逐。陛下虽许其请，安石独进瞽
言，荧惑圣听。陛下以为爱己，隐忍不行。先朝所立制
度，自宜世世子孙，守而勿“失，乃欲事事更张，废而不
用。安石自应举历官，尊尚尧、舜之道，以倡率学者，故
士人之心靡不归向，谓之为贤。陛下亦闻而知之，遂
正位公府。遭时得君如此之专，乃首建财利之议，务
为容悦，言行乖戾，一至于此，刚狠自任，则又甚焉。奸
诈专权之人，岂宜处之庙堂，以乱国纪！愿早罢逐，以
慰安天下元元之心。曾公亮位居丞弼，不能竭忠许
国，反有畏避之意，阴自结援以固宠，久妨贤路，亦宜
斥免。赵抃则括囊拱手，但务依违，大臣事君，岂当如
是！”疏上，安石奏先贬琦、𫖮监处、衢州盐务，公亮疑太
重。安石曰：“蒋之奇亦降监，当从之。”司马光乃上疏曰：
“臣闻孔子曰：‘守道不如守官’。孟子曰：‘有言责者，不得
其言则去’。此古今通义，人臣之大节也。彼谋杀已伤
自首刑名，天下皆知其非。朝廷既违众议而行之，又
以守官之臣而罪之，臣恐失天下之心也。夫食鹰鹯
者，求其鸷也，鸷而烹之，将安用哉！今琦、𫖮所坐，不过
疏直，乃以迕犯大臣，猥加谴谪，恐臣下自此以言为
讳。乞还其本资，以靖群听。”不报。开封狱具，述三问不
承。安石欲置之狱，光又与范纯仁争之，乃议贬为通
判。帝不许，以知江州。逾岁，提举崇禧观。卒，年七十二。
绍兴初，赠秘阁修撰。

===吕陶===按《宋史》本传：“陶字元钧，成都人。蒋堂守蜀，延多士入
学，亲程其文。尝得陶论，集诸生诵之，曰：‘此贾谊之文
也’。陶时年十三，一坐皆惊，由是礼诸宾筵。一日，同游
僧舍，共读寺碑，酒阑，堂索笔书碑十纸，行断句阙，以
示陶曰：‘老夫不能尽忆，子为我足之’。陶书以献，不缪
一字。中进士第，调铜梁令。民庞氏姊妹三人冒隐幼”
弟田，弟壮愬官不得直，贫至庸奴于人。及是又愬，陶
一问，三人服罪，弟泣拜，愿以田半作佛事以报。陶晓
之曰：“三姊皆汝同气，方汝幼时，适为汝主之尔。不然，
尽为他人所欺。与其捐半供佛，曷若遗姊，复为兄弟，
顾不美乎？”弟又拜听命。知太原、寿阳县，府帅唐介辟
签书判，每暇日，促膝晤语，告以立朝事君大节，曰：“君
廊庙人也。”以介荐应熙宁制科。时王安石从政，用新
法，陶对策，枚数其过，大略谓：“贤良之旨，贵犯不贵隐，
臣愚敢忘斯义。陛下初即位，愿不惑理财之说，不间
老成之谋，不兴疆场之事。陛下措意立法，自谓庶几
尧、舜。顾陛下之心如此，天下之论如彼，独不反而思
之乎？”及奏第，神宗顾安石取卷读，读未半，神色丧阻。
神宗觉之，使冯京竟读，谓其言有理。司马光、范镇见
陶，皆曰：“自安石用事，吾辈言不复效，不意君及此。平
生闻望，在兹一举矣。”安石既怒，孔文仲科亦随罢。陶
虽入等，才通判蜀州。张商英为御史，请废永康军，下
旁郡议，陶以为不可。及知彭州，威、茂夷入寇，陶召大
姓潜具守备，城门启闭如平时，因以《永康》前议上于
朝，军遂不废。王中正为将，蜀道畏，事之甚谨，而其所
施悉谬盭陶奏召还之。李杞、蒲宗闵来榷茶，西州骚
动。陶言：“川蜀产茶，视东南十不及一，诸路既皆通商，
两川独蒙禁榷。茶园本是税地，均出赋租，自来敷卖，
以供衣食，盖与解盐、晋矾不同。今立法太严，取息太
重，遂使良民枉陷刑辟，非陛下仁民爱物之意也。”宗
闵怒，劾其沮败新法，责监怀安商税。或往吊之，陶曰：
“吾欲假外郡之虚名，救蜀民百万之实祸。幸而言行，
所济多矣，敢有荣辱进退之念哉？”起知广安军，召为
司门郎中。元祐初，擢殿中侍御史。首献《邪正之辨》，曰：
“君子小人之分辨，则王道可成；杂处于朝则政体不
纯。今蔡确、韩缜、张璪、章惇，在先朝则与小人表里，为
贼民害物之政，使人主德泽不能下流；在今日，则观
望反复，为异时子孙之计。安焘、李清臣又依阿其间，
以伺势之所在而归之。昔者负先帝，今日负陛下。愿
亟加斥逐，以清朝廷。”于是数人相继罢去。时议行差
役，陶言：“郡县风俗异制，民之贫富不均，当此更法之
际，若不预设防禁，则民间虽无纳钱之劳，反有偏颇
之害。莫若以新旧二法，裁量厥中。”会陶谒告归，诏于
本道定议，陶考究精密，民以为便。还朝，遂正两路转
运使李琮、蒲宗闵之罪。又奏十事，皆利害切于蜀者。
苏轼策馆职，为朱光庭所论，轼亦乞补郡，争辨不已。
陶言：“台谏当徇至公，不可假借事权，以报私隙。议者
皆谓轼尝戏薄程颐，光庭乃其门人，故为报怨。夫欲
加轼罪，何所不可，必指其策问以为讥谤，恐朋党之
敝，自此起矣。”由是两置之。陶与同列论张舜民事不
合，傅尧俞、王岩叟攻之，太皇太后不纳。迁陶左谏议，
继出为梓州、淮西、成都路转运副使。入拜右司郎中、
起居舍人。大臣上殿，有乞屏左右及史官者，陶曰：“屏
左右已不可，况史官乎？大臣奏事而史官不得闻，是
所言私也。”诏定为令。迁中书舍人。奉使契丹归，乞修
边备。哲宗喜曰：“臣僚言边事，惟及陕西，不及河北，殊
不知河北有警，则十倍陕西矣。卿言甚善。”进给事中。
哲宗始亲政，陶言：“太皇保祐九年，陛下所深知，尊而
报之，惟恐不尽。然臣犹以无可疑为疑，不必言而言。
万一有奸邪不正之谋，上惑渊听，谓某人宜复用，某
事宜复行，此乃治乱安危之机，不可不察也。”俄以集
贤院学士知陈州，徙河阳、潞州，例夺职，再贬库部员
外郎、分司。徽宗立，复集贤殿修撰、知梓州，致仕。卒，年
七十七。